Polisiereservis tydens patrolliediens doodgeskiet | Maroela Media
ŉ 42-jarige polisiereservis is Woensdagaand doodgeskiet toe hy op ŉ gewapende roof by ŉ supermark gereageer het.
Lt.kol. Lungelo Dlamini, woordvoerder van die polisie, het gesê konst. Nicholas Maluleke was saam met ŉ kollega besig om voetpatrollie naby ŉ taxistaanplek in Diepkloof, Soweto te doen, toe die voorval gebeur het. Volgens Dlamini het die twee mans omstreeks 20:00 inligting ontvang van ŉ gewapende roof wat by ŉ nabygeleë supermark aan die gang was.
“Hulle het op die noodroep gereageer en met hul aankoms by die supermark is verskeie skote op hulle afgevuur,” het Dlamini gesê. “Maluleke is in sy bolyf gewond. Hy is na die Chris Hani Baragwanath-hospitaal gehaas en is met sy aankoms by die hospitaal dood. Sy kollega was ongedeerd.”
Volgens Dlamini was tussen vyf en ses verdagtes by die supermarkrooftog betrokke. Hulle het in ŉ Toyota Quantum-voertuig en ŉ Corolla van die toneel gevlug. Die nommerplate van die voertuie is nie bekend nie. Niemand is nog in hegtenis geneem nie.
Lt.genl. Deliwe de Lange, provinsiale polisiekommissaris, het die voorval veroordeel en gesê die polisie sal alles in hul vermoë doen om die skuldiges vas te trek. Die polisie het ook ŉ beloning uitgereik vir enige iemand met inligting wat kan lei tot die inhegtenisneming van die verdagtes.
Maluleke se dood kom kort nadat ao. Sipho Boy Mthethwa verlede week in Vosloorus doodgeskiet is. Nog ŉ polisiespeurder is verlede week in Braamfischerville gewond terwyl hy op die spoor van ŉ verdagte was wat gesoek word vir ernstige en gewelddadige misdade.
Inligting oor die bogenoemde voorvalle kan by 08600 10111 aangemeld word.
Jong man sterf in motorfietsbotsing